עידו נחושתן

עידו נחושתן (בשמו המלא עדו דוד נחושתן; נולד ב-18 באפריל 1957) הוא אלוף במילואים בצה"ל, שבתפקידו הצבאי האחרון כיהן כמפקד ה-16 של חיל האוויר (ממאי 2008 ועד מאי 2012). מכהן כנשיא חברת בואינג ישראל. נחושתן, בנם של דבורה ויעקב נחושתן (לימים חבר הכנסת השביעית), נולד בירושלים ולמד בתיכון ליד האוניברסיטה. בעל תואר ראשון בהצטיינות במתמטיקה ומדעי המחשב מהאוניברסיטה העברית בירושלים ותואר שני במנהל עסקים מאוניברסיטת תל אביב ואוניברסיטת נורת'ווסטרן בשיקגו (תוכנית קלוג-רקנאטי). נחושתן התגייס לצה"ל ביולי 1975 והתנדב לקורס טיס. סיים את הקורס בהצטיינות ביולי 1977 והוסמך כטייס קרב. שירת בטייסת A-4 סקייהוק ("עיט") במשך שנה בבסיס חצרים. בנובמבר 1978, לאחר שעבר הסבה למטוס F-4 פנטום ("קורנס"), הוצב בטייסת 107 ("אבירי הזנב הכתום"). בסוף 1979 מונה למדריך טיסה בבית הספר לטיסה. באותה תקופה היה גם חבר בצוות האירובטי של חיל האוויר, שהפעיל מטוסי פוגה-מגיסטר. ביולי 1982, לאחר מלחמת לבנון הראשונה, מונה לסגן מפקד טייסת "עייט" בחצרים. שנה לאחר מכן, ביולי 1983, עבר הסבה למטוס F-16A ("נץ") והוצב בטייסת 253 ("טייסת הנגב") בבסיס רמון. במחצית 1984 הועלה לדרגת רב-סרן ומונה לסגן מפקד הטייסת (סמ"ט א'). ב-1986 יצא ללימודים אקדמאים באוניברסיטה העברית בירושלים. נחושתן סיים בהצטיינות לימודי תואר ראשון במתמטיקה ומדעי המחשב. באוגוסט 1989 הועלה לדרגת סגן אלוף ומונה למפקד טייסת 140 ("נשר הזהב") שהפעילה מטוסי עייט באותה עת בבסיס רמון. באוגוסט 1991 מונה להקים מחדש ולפקד על טייסת 105 ("העקרב") בבסיס חצור, שקלטה מטוסי ה-F-16C/D ("ברק"). ביולי 1993 מונה לראש ענף חימוש במחלקת אמצעי לחימה שבלהק ראש המטה. בנובמבר 1994 מונה לראש מחלקת תכנון וארגון (תוא"ר) בלהק ראש המטה והועלה לדרגת אלוף-משנה. באוקטובר 1997 מונה למפקד בסיס חצור. ב-1999 יצא ללימודי תואר שני בתוכנית קלוג-רקנאטי למנהל עסקים מטעם אוניברסיטת נורת'ווסטרן בשיקגו ובית-הספר "רקנאטי" באוניברסיטת תל אביב. בספטמבר 2000 מונה לראש להק המודיעין (רלמד"ן) במפקדת חיל האוויר והועלה לדרגת תת-אלוף. בינואר 2002 מונה לראש להק אוויר (רל"א) ובינואר 2004 מונה לראש מטה חיל האוויר (רמ"ט). ב-21 באוגוסט 2006 מונה נחושתן לראש אגף התכנון (אג"ת) במטה הכללי והועלה לדרגת אלוף. הוא החליף את האלוף יצחק הראל שפרש מצה"ל. בתקופת כהונתו של דן חלוץ כרמטכ"ל היה נחושתן החבר הרביעי בפורום מטכ"ל שהגיע מחיל האוויר, לצד הרמטכ"ל, מפקד חיל האוויר האלוף אליעזר שקדי, וראש אגף המודיעין האלוף עמוס ידלין). ב-13 במאי 2008 מונה נחושתן למפקד חיל-האוויר והחליף את האלוף אליעזר שקדי. במקומו נכנס לתפקיד ראש אג"ת האלוף אמיר אשל, אף הוא מחיל האוויר. בתקופת כהונתו תוכננה בחיל-האוויר התוכנית האווירית של מבצע "עופרת יצוקה" כנגד ארגוני הטרור ברצועת עזה. המבצע נפתח בהפתעה בשני מטסי תקיפה אוויריים על תשתיות חמאס שכללו משגרי רקטות, מפקדות ומוצבים. חיל-האוויר המשיך בתקיפת תשתיות ומשגרים, וביצע סיכולים ממוקדים. בנוסף חיל-האוויר סייע לתמרון היבשתי של צה"ל לרצועה. בתקופת פיקודו לקח החיל חלק מרכזי במאמצי כיבוי שריפת הענק שפרצה ביערות הכרמל, ופיקד על הכוחות האוויריים הזרים שהגיעו ממדינות בעולם לסייע בכיבוי. כמו כן נשלחו משלחות סיוע הומניטרי להאיטי וליפן שנפגעו ברעידות אדמה חזקות. בתקופת פיקודו נקלטה מערכת כיפת ברזל ויירטה בהצלחה בפעם הראשונה רקטה ששוגרה מרצועת עזה לעבר אשקלון. בהיבטי בניין הכוח אושרה בתקופת פיקודו ההצטיידות של חיל-האוויר במטוסי 35-F ("אדיר"), ונחתמה עסקת ההצטיידות הראשונה. עולם כלי הטיס המאוישים מרחוק התפתח עם קליטת מל"ט איתן וכלי טיס מתקדמים נוספים. ב-14 במאי 2012 סיים נחושתן את תפקידו כמפקד חיל האוויר, והוחלף על ידי אלוף אמיר אשל. ביום 31 ביולי 2013 פרש משירותו בצה"ל. לאחר פרישתו מצה"ל שימש כיועץ בכיר לחברת Dell EMC וכיועץ אסטרטגי לחברות אלביט מערכות, אלתא מערכות והתעשייה האווירית לישראל. בנוסף, מכהן כחבר בבורד הבינלאומי של מכון ויצמן למדע וכיו"ר לשכת המסחר ישראל-אוסטרליה. ביום 7 בפברואר 2019 מונה לתפקיד יו"ר הדירקטוריון של חברת קנאשור תראפיוטיקס העוסקת בתחום ייצור השמנים של קנאביס רפואי וכיהן בתפקיד זה עד אוקטובר 2021. עד שנת 2023 כיהן גם כיו"ר הוועדה המייעצת של קרן וקסנר בישראל. במרץ 2022 נכנס נחושתן לתפקיד נשיא בואינג ישראל במקומו של האלוף (במיל') דוד עברי. נשוי לאורנה ואב לשלושה. מתגורר ביבנה. עידו נחושתן, באתר חיל האוויר הישראלי "מבחנו העליון של חיל–האוויר הוא הפעילות המבצעית וההישגים", באתר חיל האוויר הישראלי, יוני 2009 "חיל-האוויר מצטיין באנשים חושבים, מקוריים ויוזמים", באתר חיל האוויר הישראלי, יוני 2008 עמוס הראל, עידו נחושתן: המפקד הדיסקרטי שלא תקף באיראן, באתר הארץ, 14 במאי 2012 אמיר בוחבוט ואבירם אלעד‏, אלוף נחושתן בראיון פרישה: "הדיון הציבורי על תקיפה באירן גורם נזק לישראל", באתר וואלה, 19 במאי 2012 עידו נחושתן, כנס מבצע "עופרת יצוקה" - תהליכי קבלת החלטות אסטרטגיות, מכון פישר למחקר אסטרטגי אוויר וחלל, 7 ביולי 2012, באתר YouTube ארי שביט, מטס 301 עוד לא נחת - ארי שביט במסע לתוך התודעה של מפקדי חיל האוויר, באתר הארץ, 2 בספטמבר 2013 רמי שני‏, מפקד חיל האוויר לשעבר: לישראל יכולת לתקוף באיראן, באתר וואלה, 26 באוקטובר 2013 אמיר בוחבוט‏, "אי בהירות תקציבית מזיקה נוכח השינויים באזור", באתר וואלה, 4 במרץ 2014 צלי גרינברג, עידו נחושתן: "תעופה קרבית היא ממלכת אי־הוודאות, היכולת להסתגל ולהגיב מהר רלבנטית גם לתחום הקנאביס", באתר כלכליסט, 27 במרץ 2019 מפקד חיל-האוויר קיבל לגיון הצטיינות אמריקאי, באתר חיל האוויר הישראלי החלטה בעניין ו"ע 11412-06-13 בנוגע לקיצור תקופת הצינון, מיום 19 ביוני 2013 אלוף אמיר אשל מונה למפקד חיל האוויר, באתר צה"ל (דרך ארכיון האינטרנט) דיווח על מינויו של נחושתן לתפקיד יו"ר חברת קנאשור תראפיוטיקס, באתר הבורסה לניירות ערך בתל אביב צלי גרינברג‏, הקנאביס לא ממריא: עידו נחושתן עוזב את קאנשור, באתר וואלה, 19 באוגוסט 2021 מי אנחנו, באתר קרן וקסנר בישראל האלוף (מיל') עידו נחושתן ימונה לתפקיד נשיא בואינג ישראל, באתר וואלה, 29 בספטמבר 2021 ניר דבורי, ‏הלוחש על אוזניהם של ראשי הממשלות הולך לנוח בגיל 87, באתר ‏מאקו‏, 17 במרץ 2022